316 



Grundlaget for det foreliggende Arbejde danner de i Kø- 

 benhavns Zoologiske Museum opbevarede Samlinger af Echi- 

 nodermer fra grønlandske Farvande. En Del deraf er ned- 

 sendt af forskellige Kolonibestyrere og andre grønlandske 

 Embedsmænd eller Rejsende, særlig fra ældre Tid; men langt 

 den største Del hidrører fra de forskellige danske Expeditio- 

 ner: »Fylla«'s Togt (1884), Wandel's Togter (1889, 1891), 

 Ryder's Expedition (1891), Traustedt's Expedition (1892), 

 »Ingolf« -Expeditionen, (1895), Øst-Grønland Expeditionen 

 (1899—1900), Danmark-Expeditionen (1906—8), »Tjalfe«-Ex-"' 

 peditionen (1908 — 9), Dr. Nordmann's Expedition (1911) og 

 Stephensen's Expedition (1912). En stor Del af dette Ma- 

 teriale indføres her for første Gang i Litteraturen. Paa Grund 

 af de redaktionelle Indskrænkninger, der har været Forfatte- 

 ren paalagt, har alt, hvad dette Materiale frembyder af syste- 

 matisk Interesse, maattet udelades. 



Foruden det omtalte Materiale er saa vidt muligt alt 

 medtaget, af hvad der i Litteraturen foreligger om grønlandske 

 Echinodermer. 



De i det følgende under de enkelte Arter angivne Loka- 

 liteter er som Helhed ordnede fra Syd nordefter paa begge 

 Sider af Grønland, dog saaledes at de egentlige Kyst-Loka- 

 liteter tages for sig, de fra mere aabent Farvand for sig. Ube- 

 stemte Angivelser, som »Grønland«, »Davis-Stræde« o. s. v. er 

 kun medtaget forsaavidt det gælder Arter, for hvilke der 

 ellers ikke kan angives bestemte grønlandske Lokaliteter, 

 eller hvor der knytter sig særlig Interesse til de saaledes be- 

 tegnede Exemplarer. 



